Mjeztym zo tele dny póstniske nory swoje kostimy přihotuja, je Domizniske a kulturne towarstwo Njebjelčicy kónc tydźenja zajimcow na kurs debjenja jutrownych jejkow přeprosyło.
Njebjelčicy (aha/SN). Přičina dočasneje zaběry z jutrownym nałožkom je jednora. Njebjelčanka Marja Šefrichowa, kotraž lětsa pjaty raz kružk nawjedowaše, je ze swojimi kmanosćemi posrědkowanja znajomosćow wo debjenju jejkow přewšo požadana. W jeje protyčce so w póstniskim času terminy kopja. Na Kamjenskich rjemjeslniskich wikach, w Budyskim Serbskim muzeju, w Lejnjanskim hosćencu „K lipje“ a na dalšich městnach chce wona swoje kmanosće w debjenju jejkow předstajić.
Schwalenje lětušeho dźěłoweho plana a wólby noweho předsydstwa Zwjazka serbskich rjemjeslnikow a předewzaćelow (ZSRP) stejachu minjeny pjatk w srjedźišću jeho hłowneje zhromadźizny.
Lejno (SN/BŠe). Hnydom wjacore wuprawy a zarjadowanja su sej łužiscy rjemjeslnicy a předewzaćeljo lětsa zaplanowali. Tak chcedźa na přikład zhromadnje po Delnjej Łužicy kolesować. Ekskursija po Hornjej Łužicy je tohorunja předwidźana. To chcedźa čłonojo Zwjazka serbskich rjemjeslnikow a předewzaćelow pišćeletwarsku twornju Eule wopytać a sej we Wjelećinje wobhladać, kak tam palenc dźěłaja. W septembrje podadźa so na třidnjowsku jězbu do Wittenberga. „Mnozy sobustawojo z Delnjeje Łužicy su ewangelscy. Lětušeje róčnicy reformacije dla smy so rozsudźili tole tematizować“, zdźěli předsydka ZSRP Monika Cyžowa.
Z wčerawšej Maćičnej akademiju w Budyskim „Wjelbiku“ je tež serbske lěto spominanja na 500. reformaciski jubilej zaběžało. Serbski superintendent Jan Malink rěčeše na temu „Luther a Serbja – legendy a fakty“.
Před nimale lětom je wón w Radworju w kruhu swojich pjeć dźěći, přiwuznych a přećelow hišće wjesele stoćiny swjećił. 3. februara je woblubowany lěkar, nadarjeny moler a spisowaćel, sanitarny rada dr. Joachim Nawka, na prawdu Božu wotešoł. 17. februara 1916 bě so wón jako šeste dźěćo sławnej Radworskej wučerskej Nawkec swójbje narodźił. Jeho mać pochadźeše ze znateje Andrickec wučerskeje swójby. Po maturiće na Budyskej Katolskej natwarnej šuli kubłaše so wón na oficěra, štož pak so serbskeho lista staršeho bratra Antona na njeho dla na zbožo nahle skónči. Wot lěta 1940 studowaše we Wienje medicinu a skónči 1950 w Praze studij lěkarstwa. Samsne lěto woženi so z lěkarskej koleginu dr. Marju Brězanec ze Sulšečanskeho młyna. Mandźelskimaj narodźi so pjeć dźěći. Syn Tadej je profesor mediciny, dalše dźěći stupachu tohorunja do powołanskich stopow staršeju. Dźowka Gabriela je wučerka.
Lubij (SN/CoR). Šěsć lět po Dnju Saksow w Kamjencu wotměje so najwjetši ludowy a towarstwowy swjedźeń swobodneho stata lětsa zaso we Łužicy, a to pod hesłom „Mit Volldampf nach Löbau“ wot 1. do 3. septembra w Lubiju.
Tež Serbam skići 26. dźeń Saksow znowa składnosć, serbsku kulturu a rěč wjetšej zjawnosći předstajić. Na internetnej stronje www.tagdersachsen2017.de je mjeztym móžno so direktnje přizjewić. Kaž Domowina zdźěli, móže so towarstwo, kotrež so hač do 1. měrca přizjewi, tež wo spěchowanje za jězbne kóšty požadać. Při prašenjach móža so zajimcy w Domowinskim zarjedźe w Budyšinje pola Clemensa Škody telefonisce pod čisłom 03591/550 208 abo tež přez mejlku na adresu wobhonić. Jasne hižo je, zo so muski chór Delany kaž hižo w minjenych lětach zaso na Dnju Saksow wobdźěli. To su čłonojo njedawno na hłownej zhromadźiznje wobzamknyli.
Loni wopyta 300 000 ludźi Dźeń Saksow w Limbachu-Oberfrohnje.
Choćebuz (SN/JaW). Přihoty na hłownu a wólbnu zhromadźiznu Domowiny 25. měrca we Wojerecach z połnej paru běža. Kaž zarjad třěšneho zwjazka zdźěli, dochadźeja prawidłownje namjety kandidatow za wólby zwjazkoweho předsydstwa a dalšich gremijow. „Dotal je so 19 ludźi zwólniwych wuprajiło za nowe zwjazkowe předsydstwo kandidować“, zwurazni nowinska rěčnica Borbora Felberowa w zdźělence. Za zastojnstwo předsydy je tuchwilu jenož dotalny předsyda Dawid Statnik namjetowany.
Chrósćicy (AW/SN). Zwjazk serbskich wuměłcow (ZSW) dóstanje při wuhotowanju 39. mjezynarodneho swjedźenja serbskeje poezije podpěru wjacorych cyłkow. Tak su Chróšćanski wjesnjanosta Marko Kliman (CDU), regionalna rěčnica Domowiny Katharina Jurkowa, předsydka Hórčanskeho wjesneho towarstwa „Při skale“ Marlies Młynkowa a nawoda Serbskeje zakładneje šule „Jurij Chěžka“ Měrko Šmit na njedawnym zetkanju w Chrósćicach, na kotrež bě předsyda přihotowanskeho wuběrka swjedźenja Benedikt Dyrlich přeprosył, pomoc přilubili.
Lětuši swjatk poezije w nošerstwje ZSW je wěnowany stotym posmjertnym narodninam serbskeho basnika Jurja Chěžki a wotměje so wot 10. do 13. awgusta. „Ze swjedźenjom ma so wuznam poeta Jurja Chěžki wuzběhnyć a jeho literarne tworjenje zjawnosći hódnje spřistupnić“, zwurazni Dyrlich. Tohodla zawjazachu so přitomni sobu přewjesć wabjensku akciju za zarjadowanja w Kamjenskej župje a předewšěm w Chróšćanskej gmejnje.
szl_Latn szl_Latn ces_Latn szl_Latn szl_Latn szl_Latn szl_Latn slk_Latn szl_Latn ces_Latn pol_Latn szl_Latn